Stranci se evakuišu iz Japana
Uzleteo prvi avion sa Amerikancima koji se evakuišu iz Japana, a i druge strane vlade počinju da izvlače svoje državljane iz zemlje
Državni podsekretar Patrik Kenedi je saopštio da je u avionu koji leti za Tajvan najmanje sto ljudi, pretežno članova porodica američkih zvaničnika. Drugi avion treba da uzleti sutra. Sjedinjene Države su upozorile svoje državljane da se situacija u okolini oštećene nuklearne elektrane Fukušima pogoršava i naredile im da se udalje najmanje 80 kilometara od tog područja. Državi sekretarijat nije naredio evakuaciju, ali organizuje letove za sve koji žele da odu. Britanija, Kina i Francuska su među ostalim državama koje organizuju transport svojih državljana iz Japana. U međuvremenu, nestašica goriva, prekidi na energetskim linijama i ledena voda, usporavaju spasilačke napore u Japanu, a sve je manja nada da će se u ruševinama naći još preživelih. Broj mrtvih se povećava, jer se spasoci postepeno probijaju i do zajednica koje su posle zemljotresa bile nedostupne zbog teško oštećenih puteva, pristaništa i ostale infrastrukture. Nacionalna policija je saopštila da je do danas u podne broj mrtvih veći od 5300 i da se više od 9300 osoba vodi kao nestalo. Pogoršavaju se i uslovi u skloništima širom severoistoka zemlje u kojima je utočište potražilo više od 300 hiljada ljudi. Zvaničnici Ministarstva poljoprivrede su saopštili da nisu u stanju da snabdevaju skloništa zbog nestašice benzina i oštećene infrastrukture. Japanski Crveni krst je saopštio da bolnice i centri za evakuaciju polako ostaju bez medicinskog materijala. Lekar iz bolnice udaljene 45 kilometara od oštećene nuklearne elektrane Fukušima, izjavio je za japanski list „Mainiči“ da bolnica raspolaže hranom za svega pet dana i trodnevnom rezervom lekova za 300 pacijenata. On je takođe rekao da veliki deo osoblja ne može da stigne na posao zbog nestašice benzina, ili je već pobegao zbog straha od radijacije. Hiljade ljudi su evakuisane iz okoline oštećene nuklearke, a oni koji su ostali u obližnjim skloništima kažu da ne dobijaju pomoć, jer humanitarni radnici odbijaju da dođu na to područje. Lokalni mediji su izvestili da je 14 većinom starijih ljudi umrlo u skloništima zbog nedostatka odgovarajuće medicinske nege. Američke pomorkse snage duž istočne obale Japana, kažu da sneg i loša vidljivost ograničavaju helikoptersku dostavu hrane i pijaće vode. Pripadnicima vojske je takođe naređeno da ne prilaze oštećenoj nuklearnoj elektrani bliže od 80 kilometara, zbog visokog nivoa radijacije.